钦定古今图书集成/理学汇编/字学典/第084卷 > 《姜尧章续书谱》 > 《用笔》
## 钦定古今图书集成/理学汇编/字学典/第084卷 > 《姜尧章续书谱》 > 《用笔》

“用笔不欲太肥，肥则形浊；又不欲太瘦，瘦则形枯；不
欲多露锋芒，露则意不持重；不欲深藏圭角，藏则体
不精神；不欲上大下小，不欲左高右低，不欲前多后
少。欧阳率更，结体虽太拘，而用笔特备众美，虽小楷
而翰墨洒落，追踪锺、王，来者不能及也。颜、柳结体既
异古人，用笔复溺一偏。”余评二家为书法之一变，数
百年闲人争效之。字画刚劲高明，固不为书法之无
助，而魏晋之风轨则扫地矣。然柳氏《大字》偏傍清劲
可喜，更为奇妙。近世亦有仿之者，则俗浊不除不足
观。故知与其太肥，不若瘦硬也。